Tove Videbæk (KD), 2004-11-17:
Kristendemokraterne har sådan set ikke så store problemer med, at finansieringen af Sundhedsvæsenets Patientklagenævn overgår fra staten til den sundhedsmyndighed, hvor sundhedspersonalet er ansat.
Det kan være amterne, H:S, Bornholms Regionskommune samt Købehavns og Frederiksbergs Kommuner.
Det, der er det vigtigste for os, er, at det er enkelt, det er let, og det er hurtigt for patienterne at klage eller henvende sig og få en snak, hvis de føler, at de er blevet dårligt behandlet.
Det er utrolig vigtigt, at de patientkontorer, som blev oprettet for nylig, bliver brugt godt og grundigt af patienterne.
Men det er klart, at der kan være visse bekymringer for, om sundhedsmyndighederne eller sundhedspersonerne kunne snakke patienterne fra at klage, idet sundhedsmyndighederne jo selv skal betale for klagen.
Det er klart, at den bekymring kan være og er reel.
Jeg mener, at i forbindelse med det her forslag kunne man jo også vedtage, at man siger, at der skal ekstra fokus på de her patientkontorer, der skal ekstra information ud om patientkontorerne, for det er der, vi vil, at patienterne gerne henvender sig, hvis de har problemer, hvis de føler, at de er blevet dårligt behandlet, og hvis de har noget, de gerne vil snakke om.
Jeg kunne måske slutte med at erklære mig fuldstændig enig i det, som fru Tove Videbæk her siger til sidst, som jeg synes er en udmærket opsummering af, hvad det her egentlig går ud på.
Jeg er jo meget enig i, at der skal være gode klagemuligheder i sundhedssystemet.
Jeg er også meget enig i, at vi ved at udbygge patientvejledningsordningen med patientkontorer har skabt et rum for afklaring og misforståelser.
Man kunne måske føle sig foranlediget til at henvise nogle af ordførerne til at opsøge et sådant patientvejledningskontor for at få afklaret en række misforståelser.
Jeg ved ikke, hvordan man har læst lovforslaget her.
Jeg må i hvert fald bare sige til Enhedslisten, til SF og til Socialdemokratiet, at helt rigtigt ind kan man ikke have fået lovforslaget, da man læste det.
Hvad er det, vi gør her?
Vi forsætter sådan set vores bestræbelser på at gøre et godt dansk sundhedsvæsen bedre.
Vi ændrer ikke en tøddel ved klagevejene; de er der.
Vi vil i øvrigt fortsat arbejde målrettet på, at sundhedssystemet giver patienterne indsigt i, hvad det er for nogle rettigheder, de har, herunder retten til at klage.
Det, vi gør, og det er det eneste, vi gør, er, at vi laver en finansieringsomlægning, der gør, at sygehusejerne får endnu en interesse i at udvikle et sygehusvæsen, som er af verdensklasse, og hvor der ikke er nogen grund til at klage.
Det er det, vi gør.
Det baserer sig i øvrigt på en aftale, vi har lavet i forbindelse med kommune- og økonomiforhandlingerne.
Nu kan jeg se, at Enhedslistens ordfører er gået, men jeg må have mig frabedt denne fuldstændig misvisende fremstilling af, hvad det er, der sker i det danske sundhedsvæsen.
Når man stiller sig op her fuldstændig imod bedre vidende og taler om, at der er sket en udsultning af det offentlige sygehusvæsen, så er man jo ovre i noget, som, hvis sagen skulle afgøres et andet sted, nemlig efter bestemmelser om injurier, med garanti ville føre til domfældelse.
Denne regering har tilført det danske sygehusvæsen mere end 3 mia. kr. Der er ansat flere læger på de offentlige sygehuse, der er ansat flere sygeplejersker på de offentlige sygehuse, og så hører det simpelt hen ingen steder hjemme at stille sig op her og tale om en udsultning.
Vi er faktisk godt på vej til at gøre et godt dansk sundhedsvæsen endnu bedre, og denne finansieringsomlægning er såmænd bare et lille bitte element i det.
Jeg vil sådan set appellere til, at man under udvalgsbehandlingen nu mere detaljeret gør sig bekendt med, hvad det er, vi har foreslået, og så har jeg faktisk en stilfærdig forhåbning om, at når man har gjort sit hjemmearbejde på den front, så burde det også være muligt at komme frem til en situation, hvor et langt større flertal end det, der umiddelbart tegner sig for lovforslaget her, kan støtte forslaget ved tredje behandling.